text: Rotter lukker Fakta i Grindsted  
  12 marts 2010 kl. 13.46
  Foran Fakta står et stort skilt, hvor der står, at butikken er lukket på grund af skadedyr, skriver jv.dk.
  Mel afslører rotterne
  De fangede en rotte allerede i går i Fakta i Grindsted.
  Så i nat lagde skadedyrsbekæmpelsesfirmaet Anticimex mel ud på lageret og i butikken på Engvej 1. Og desværre var den fangede rotte ikke en enlig en af slagsen. For her til morgen var der fodspor efter et eller flere dyr.
  
  Gentagelse
  ? Sådan en sag kører helt rutinemæssigt hos os. Og jeg husker det faktisk som om, at vi har haft et lignende tilfælde i en af vores butikker i området tidligere. Det er i hvert fald kendt hos os, at Grindsted-Billund området har rotter, siger Lars Christian Andersen, der er chef for egenkontrollen i alle landets Faktabutikker.
  
  Dyrt bekendtskab 
  For butikkerne er det et enormt dyrt bekendtskab at have besøg af rotterne. Derfor gør butikkerne alt for at undgå det.
  - Netop nu arbejder skadedyrskontrollen i butikken og Fødevarestyrelsen er selvfølgelig også orienteret om sagen, der kører helt efter bogen, siger Lars Christian Andersen.
  